Ordren fra Forsvarsministeriet til de danske styrker i Irak var ikke til at tage fejl af, da den blev sendt 8. maj 2004. Det nye irakiske styre var på vej til at indføre dødsstraf for også mindre forseelser som tyveri og røveri.

Derfor var der ingen tvivl: Danske soldater måtte ikke længere udlevere fanger til irakerne – det ville være et brud på menneskerettighederne.

»Forsvarsministeriet har meddelt, at danske styrker indtil videre ikke kan gennemføre tilbageholdelse af personer i Irak, indtil forhold omkring dødsstraf er afklaret«, stod der i ordren til den danske bataljon.